Document ID: 32011D0064

KOMISIJOS SPRENDIMAS
2011 m. sausio 10 d.
kuriuo pagal Tarybos direktyvą 92/43/EEB patvirtinamas ketvirtasis atnaujintas žemyninio biogeografinio regiono Bendrijos svarbos teritorijų sąrašas
(pranešta dokumentu Nr. C(2010) 9669)
(2011/64/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c dalies iii punkte nurodytą žemyninį biogeografinį regioną sudaro Liuksemburgo teritorija ir Austrijos, Belgijos, Bulgarijos, Čekijos, Danijos, Italijos, Lenkijos, Prancūzijos, Rumunijos, Slovėnijos, Švedijos ir Vokietijos teritorijų dalys, kaip nustatyta biogeografiniame žemėlapyje, kurį 2005 m. balandžio 25 d. patvirtino tos direktyvos 20 straipsniu įsteigtas komitetas (toliau - Buveinių komitetas).
(2)
Būtina tęsti 1995 m. pradėtą procesą ir siekti realios pažangos steigiant „Natura 2000“ tinklą, kuris yra labai svarbus Sąjungos biologinės įvairovės apsaugos elementas.
(3)
Komisijos sprendimais 2004/798/EB (2), 2008/25/EB (3), 2009/93/EB (4) ir 2010/44/ES (5) patvirtinti pirminis žemyninio biogeografinio regiono Bendrijos svarbos teritorijų, kaip apibrėžta Direktyvoje 92/43/EEB, sąrašas ir pirmieji trys atnaujinti sąrašai. Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, susijusi valstybė narė kuo greičiau, vėliausiai per šešerius metus, teritorijoms, įtrauktoms į žemyninio biogeografinio regiono Bendrijos svarbos teritorijų sąrašą, suteikia specialių saugomų teritorijų statusą ir nustato apsaugos prioritetus bei būtinas apsaugos priemones.
(4)
Siekiant dinamiškai pritaikyti tinklą „Natura 2000“, Bendrijos svarbos teritorijų sąrašai yra peržiūrimi. Todėl būtina ketvirtą kartą atnaujinti žemyninio regiono teritorijų sąrašą.
(5)
Žemyninio biogeografinio regiono Bendrijos svarbos teritorijų sąrašą būtina ketvirtą kartą atnaujinti, kad būtų įtrauktos papildomos teritorijos, kurias valstybės narės nuo 2008 m. pasiūlė įtraukti kaip žemyninio biogeografinio regiono Bendrijos svarbos teritorijas, kaip apibrėžta Direktyvos 92/43/EEB 1 straipsnyje. Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai yra vykdytini kuo greičiau, bet ne vėliau kaip per šešerius metus nuo tos dienos, kai patvirtinamas ketvirtasis atnaujintas žemyninio biogeografinio regiono Bendrijos svarbos teritorijų sąrašas.
(6)
Antra, žemyninio biogeografinio regiono Bendrijos svarbos teritorijų sąrašą būtina ketvirtą kartą atnaujinti tam, kad būtų atsižvelgta į visus su tomis teritorijomis susijusios valstybių narių pateiktos informacijos pasikeitimus, apie kuriuos pranešta po to, kai buvo patvirtinti pirminis ir pirmieji trys atnaujinti Bendrijos sąrašai. Taigi ketvirtasis atnaujintas žemyninio biogeografinio regiono Bendrijos svarbos teritorijų sąrašas yra žemyninio biogeografinio regiono Bendrijos svarbos teritorijų sąrašo konsoliduota versija. Tačiau reikėtų pabrėžti, kad Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai taikomi kuo anksčiau, bet ne vėliau kaip per šešerius metus nuo pirminio arba pirmųjų trijų atnaujintų žemyninio biogeografinio regiono Bendrijos svarbos teritorijų sąrašų patvirtinimo, priklausomai nuo to, į kurį Bendrijos svarbos teritorijų sąrašą teritorija buvo įtraukta pirmą kartą.
(7)
Remdamosi Direktyvos 92/43/EEB 4 straipsnio 1 dalimi, nuo 2003 m. lapkričio mėn. iki 2009 m. lapkričio mėn. atitinkamos valstybės narės Komisijai perdavė siūlomų žemyninio biogeografinio regiono Bendrijos svarbos teritorijų, apibrėžtų tos direktyvos 1 straipsnyje, sąrašus.
(8)
Su siūlomų teritorijų sąrašais pateikta nustatytos formos informacija apie kiekvieną teritoriją, parengta pagal 1996 m. gruodžio 18 d. Komisijos sprendimą 97/266/EB dėl informacijos apie siūlomas „Natura 2000“ teritorijas formos (6).
(9)
Šią informaciją sudaro atitinkamų valstybių narių perduotas naujausias galutinis teritorijos žemėlapis, teritorijos pavadinimas, vieta bei dydis ir duomenys, gauti taikant Direktyvos 92/43/EEB III priede nurodytus kriterijus.
(10)
Remiantis sąrašo projektu, kurį Komisija parengė suderinusi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių rūšių, reikėtų patvirtinti ketvirtąjį atnaujintą Bendrijos svarbos teritorijomis laikytinų žemyninio biogeografinio regiono teritorijų sąrašą.
(11)
Pagal Direktyvos 92/43/EEB 11 straipsnį vykdant stebėjimą, gaunama vis daugiau žinių apie natūralių buveinių tipus ir augalų bei gyvūnų rūšis ir jų paplitimą. Todėl Bendrijos lygmeniu teritorijos įvertintos ir atrinktos remiantis išsamiausiais šiuo metu turimais duomenimis.
(12)
Kai kurių valstybių narių pasiūlytų teritorijų nepakanka, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms augalų bei gyvūnų rūšims. Todėl negalima teigti, kad tų buveinių tipų ir tų rūšių atžvilgiu tinklas „Natura 2000“ yra suformuotas. Atsižvelgiant į tai, kad vėluojama gauti informaciją ir susitarti su valstybėmis narėmis, būtina patvirtinti ketvirtąjį atnaujintą teritorijų sąrašą, kuris turės būti patikslintas pagal Direktyvos 92/43/EEB 4 straipsnį.
(13)
Atsižvelgiant į tai, kad vis dar nėra išsamių žinių apie kai kurių Direktyvos 92/43/EEB I priede nurodytų tipų natūralių buveinių ir jos II priede nurodytų rūšių augalų bei gyvūnų egzistavimą bei paplitimą, nederėtų daryti išvados, kad tinklas suformuotas arba nesuformuotas. Prireikus šis sąrašas turėtų būti patikslintas pagal Direktyvos 92/43/EEB 4 straipsnį.
(14)
Siekiant aiškumo ir skaidrumo, Sprendimas 2010/44/ES turėtų būti panaikintas.
(15)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede pateikiamas sąrašas yra ketvirtasis atnaujintas žemyninio biogeografinio regiono Bendrijos svarbos teritorijų sąrašas pagal Direktyvos 92/43/EEB 4 straipsnio 2 dalies trečiąją pastraipą.
2 straipsnis
Sprendimas 2010/44/ES panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2011 m. sausio 10 d.

Labels: 10
12
18
20